**Η ΕΠΑΝΑΣΤΑΣΗ ΣΤΗΝ ΠΕΛΟΠΟΝΝΗΣΟ ΕΝ. Γ – ΚΕΦ.3 & 7**

1. **Για ποιους λόγους η Πελοπόννησος ήταν ο κατάλληλος τόπος για να ξεκινήσει από εκεί η Επανάσταση του 1821;**

**α)** Στην Πελοπόννησο οι Έλληνες ήταν περισσότεροι. **β)** Πολλοί ένοπλοι Τούρκοι της Πελοποννήσου είχαν φύγει στην Ήπειρο για να πολεμήσουν τον Αλή Πασά. **γ)** Το ορεινό έδαφος της. **δ)** Η απόστασή της από την Κωνσταντινούπολη. **ε)** Η Φιλική Εταιρεία είχε εξαπλωθεί στους προκρίτους και τους κληρικούς του τόπου.

1. **Πώς έδρασαν οι φιλικοί Παπαφλέσσας και Κολοκοτρώνης παραμονές του Αγώνα;**

Στα τέλη του 1820 και στις αρχές του 1821 οι Φιλικοί Παπαφλέσσας και Κολοκοτρώνης έφτασαν στην Πελοπόννησο για να οργανώσουν τον Αγώνα. **Ο Παπαφλέσσας μετέφερε στην ύπαιθρο το μήνυμα της Επανάστασης και ο Κολοκοτρώνης πήγε στη Μάνη ξεσηκώνοντας τους Έλληνες**.

1. **Πώς αντέδρασαν οι Τούρκοι βλέποντας τις κινήσεις αυτές των Ελλήνων;**

Οι Τούρκοι βλέποντας τις ύποπτες κινήσεις, **κάλεσαν στην Τριπολιτσά** (Τρίπολη) τους **αρχιερείς και τους προεστούς για σύσκεψη**. Όσοι πήγαν, **φυλακίστηκαν**. Οι υπόλοιποι πραγματοποίησαν σύσκεψη στις 10 Μαρτίου στη μονή της Αγίας Λαύρας και στη συνέχεια επέστρεψαν στις πατρίδες τους για να στρατολογήσουν παλικάρια.

1. **Πότε και πού ξεκίνησε η Επανάσταση και πώς κλιμακώθηκε;**

Η Επανάσταση ξεκίνησε το Μάρτιο του 1821 στην Πελοπόννησο, με επιθέσεις εναντίον οχυρωμένων Τούρκων στα **Καλάβρυτα** και στη **Βοστίτσα** (Αίγιο). Στις 23 Μαρτίου παραδόθηκε στους Έλληνες η **Καλαμάτα** και άρχισε η πολιορκία των κάστρων όπου κατέφευγαν οι Οθωμανοί. Έλληνες που είχαν συγκεντρωθεί στην **Πάτρα**, ύψωσαν τη σημαία της Ελευθερίας και ψήφισαν επαναστατική επιτροπή με αρχηγό τον μητροπολίτη Παλαιών Πατρών Γερμανό.

1. **Ποιο ήταν το σχέδιο του Κολοκοτρώνη;**

Ο Κολοκοτρώνης, αφού ανέλαβε την ηγεσία των ενόπλων, πίστευε πως για να πετύχει η Επανάσταση **έπρεπε να πάρουν την Τριπολιτσά** που ήταν το διοικητικό και στρατιωτικό κέντρο της Πελοποννήσου.

1. **Πώς εξελίχθηκε το σχέδιο του Κολοκοτρώνη;**

Οι επαναστάτες με επικεφαλής τον Κολοκοτρώνη κινήθηκαν προς την Τριπολιτσά, έστησαν στρατόπεδα στα βουνά γύρω από αυτήν και η πολιορκία άρχισε. Επίσης στάλθηκαν ελληνικές δυνάμεις στα Μέγαρα, για να εμποδίσουν τουρκικές ενισχύσεις - ο Χουρσίτ Πασάς έστειλε 3.500 στρατιώτες - να φτάσουν στην Τριπολιτσά από την Αθήνα.

1. **Ποιοι συμμετείχαν στη πολιορκία;**

Στην πολιορκία συμμετείχε **ο Δημήτριος Υψηλάντης, που είχε αναλάβει την αρχηγία του Αγώνα,** ενώ για τα τέσσερα κεντρικά στρατόπεδα ήταν υπεύθυνοι **οι Κολοκοτρώνης, Αναγνωσταράς, Γιατράκος και Πετρόμπεης Μαυρομιχάλης.**

1. **Πότε έγινε η Άλωση της Τριπολιτσάς;**

Η Τριπολιτσά έπεσε στα χέρια των επαναστατών στις **23 Σεπτεμβρίου του 1821**.

1. **Για ποιους λόγους ήταν σημαντική η άλωση της Τριπολιτσάς από τους Έλληνες;**

Η άλωση της Τριπολιτσάς, έξι μήνες από την έναρξη της επανάστασης, ήταν ιδιαίτερα σημαντική, καθώς **είχε συντριβεί η βασική στρατιωτική βάση του οθωμανικού στρατού στην Πελοπόννησο** και χιλιάδες τουρκικά όπλα πέρασαν στην κατοχή των Ελλήνων, τονώνοντας το ηθικό τους.

Οι επαναστατημένοι Έλληνες πίστεψαν πια πως οι Τούρκοι δεν ήταν ακατανίκητοι.